Le Hanie bedank ná jaar by ATKVDeidre Le Hanie, voormalige besturende direkteur van die ATKV Foto: ATKV Deidre le Hanie het ná ŉ jaar in haar amp as besturende direkteur by die ATKV bedank. Le Hanie het omstredenheid veroorsaak toe sy ŉ nuwe strategiese fokus vir die ATKV aangekondig het en dat die organisasie ŉ nuwe rigting wil inslaan deur Afrikaans in ŉ meertaligheidskonteks te bevorder. Sy het met dié sogenaamde Afrikaans Plus-inisiatief aangekondig haar doelwit en droom is ŉ ATKV-ledetal van 1 miljoen teen Januarie 2018. Sy het in Junie 2017 die leisels oorgeneem by Japie Gouws. Die redes vir haar bedanking is nie bekend gemaak nie. Die ATKV het Dinsdag in ŉ verklaring bevestig die organisasie het Le Hanie se bedanking ontvang. “Me. Le Hanie is ongeveer ’n jaar gelede aangestel en het die ATKV met groot ywer gedien,” lui ŉ verklaring. “Haar voortgesette steun aan die ATKV en sy werksaamhede word waardeer. Die ATKV is opreg dankbaar vir haar onbaatsugtige diens, leierskap en die herbelyning van die ATKV se strategie. Die ATKV wens haar alle sukses toe met haar toekomsplanne.” Reza Clifford, hoof van digitale media by die ATKV, het gesê Sonél Brits, die huidige maatskappysekretaris, as besturende direkteur waarneem totdat ’n nuwe besturende direkteur aangestel word. “Die direksie en die uitvoerende komitee van die ATKV het volle vertroue in die waarnemende besturende direkteur sowel as die personeel van die ATKV se kundigheid, vernuf en entoesiasme om die ATKV se strategie tot verdere uitvoering te bring.”